SPORDINÄDAL 2016

10-18. septembril 2016 viiakse Eestis läbi spordinädal. Projekti eestvedajaks on Ühendus Sport Kõigile ja Eesti Olümpiakomitee.

Spordinädala eesmärgiks on tõsta elanikkonna seas liikumisharrastuse ja spordialast teadlikkust. Riigi, vaba- ja erasektori koostöös luuakse ühiselt inimestele võimalusi tegeleda liikumisharrastusega erinevatel liikumist edendavatel sündmustel.

2016. aasta spordinädala sihtgrupiks on koolinoored ja kehaliselt mitteaktiivsed täiskasvanud. Koolinoorte sihtgrupp valiti eelkõige seetõttu, et viimase kümnendi jooksul on toimunud drastilised muutused Eesti noorte liikumisharjumustes (piisavalt liigub vaid 14% noortest) ja ülekaaluliste arv on tõusnud ca 5-6 korda (TÜ Liikumislabori andmed).

EOK ja TNS Emori uuringu kohaselt (N=1004) tegeleb regulaarselt ehk vähemalt kaks korda nädalas liikumisharrastusega 45% Eesti täiskasvanud elanikest. Kui regulaarselt liikumisharrastusega tegelevate inimeste arv on tõustrendis, siis jätkuvalt on murekohaks ca 1/3 rahvastikust, kes ei tegele liikumisharrastusega üldse. See on ka sihtgrupp, kellele on peamiselt spordinädala tegevused suunatud.

Spordinädala raames kutsuti üles kõiki Eesti üldhariduskoole spordinädalat tähistama. Spordinädala tähistamiseks koolides koostati juhiste ja soovituste pakett, mille järgi saavad koolid neile sobival viisil aktsioonis osaleda. Pakett sisaldab soovitusi tegevusteks nii õppetöö- kui ka õppetöö välisteks tegevusteks. Kampaaniaga liitumise innustamiseks eraldatati koolide tarbeks motivatsiooni pakett, mis sisaldab spordinädala temaatilisi särke õpetajatele, Coop Eesti auhinnad parimale/tublimale klassile, Tallinki reisivautšereid jne.

**2.09.2016 seisuga on liitunud Spordinädalaga 350 üldhariduskooli (ca 70% koguarvust), kes viivad läbi 450 erinevat spordisündmust. Lisaks on spordiklubide poolt spordinädalal pakkumisel ligi 200 erinevat üritust ja tasuta treeningut.**

**Spordinädal lõpetatakse 17.09.2016 Spot of Tallinnas, Peetri külas, elamusspordifestivaliga, kus osalevad teiste hulgas RIO OM-il pronksmedali võitnud sõudmise neljapaadi koosseis ning EOK asepresidendid Jüri Tamm (spordinädala patroon) ja Tõnu Tõniste.**

Spordinädala kodulehekülg asub aadressil [www.spordinadal.ee](http://www.spordinadal.ee) , kus kajastatakse infot kõikide nädala sündmuste kohta.

Spordinädalat korraldatakse Eestis teist korda. 2015 aasta septembri kolmandal nädalal TNS Emori poolt läbiviidud uuringu (N=1004) kohaselt teadis 2015. aasta spordinädala toimumisest 55% küsitluses osalenutest. Peamiste infoallikatena toodi televisiooni (54%) ja Interneti (33%).

Peeter Lusmägi

EOK liikumisharrastuse juht

51 19 152